Akemmel n temsirin n ulmud : tasekla tamirant. M1 tasnalmudt.

 TULLIST AKK D WUNGAL

Tasekla taqbaylit ur teqqim ara kan akken i tella zik deg tmetti tamensayt.

Yedra-d fella-as ubeddel seg yal tama : deg yisental-is, deg talghiwin-is, deg tewsatin-is…..

Yiwen ger wudmawen n umhaz-is d tiwsatin timaynutin i d-yennulfan : amezgun, tullist akk d wungal d tiwsatin ur nelli ara deg tmetti tamensayt.

Ass-a, tinedlisin ččurent d idlisen yuran s tmazight, tuget d ammuden n tullisin akk d wungalen.

Ghef way-a i yessefk ghef yinelmaden n tmazight ara yilin d iselmaden n uzekka ad issinen tiwsatin a d umgirred yellan ger-asent.

1. TULLIST :

Tullist d tawsit ger tiwsatin n tsekla yuran, tlul-d s wallal n tira, tetteddu deg tmetti s tira.

Tullist d adris n tesrit, tettekki gher tewsatin n wallus ( genres narratifs)

Deg talgha, tullist d adris wezzilen (seg 5 ar 20 n yisebtar)

Imyura i d-yufraren deg tullist taqbaylit d Saïd Chemakh, Kamel Bouamara, Amar Mezdad, Brahim Tazaghart…….

Tullist d tawsit iqerben ara gher wungal maca yella wayen i tt-isemgirridenyid-s.

1. UNGAL :

Ungal daghen d tawsit ger tewsatin n tsekla yuran, d ullis asugnan, deg talgha d tasrit.

Maca yemgarrad ghef tullist deg watas n tulmisin :

1. Tullist wezzilet, ungal ghezzif (seg 150 alma d 1000 n yisebtar.
2. Tullist teqreb atas gher tilawt ladgha deg wayen yerzan udmawen, akud akk d tallunt.
3. Deg tullist s umata, yettili anagar yiwen n usentel ghef wacu itezzi wallus, ma deg wungal zemren ad ilin ugar n sin yerna myekcamen.
4. Taggara n tullist tezga tettili d tuffirt (surprise) ma d taggara n wungal tettili teldi (yezmer yiwen ad as-yernu)
5. Taghessa n wungal tebna ghef tyerrust (l'intrigue) ma d tin n tullist ghef tuffirt.
6. Deg tullist ulac atas n uglam, anagar ayen ilaqen, ma deg wungal yegget uglam.

Tamawt : wagi d agzul kan, yessefk ghef yinelmaden ad nadin ad salqin tibadutin-a deg yedlisen d internet.

Daghen ilaq ad ghren ayen akk i d-iteffghen d ungalen d tullisin s tmazight acku d ayen ara afen /ara hwijen s watas mi ara qqlen d iselmaden.